 

**בבית הדין הצבאי המחוזי**

**במחוז שיפוטי מרכז**

בפני כבוד ההרכב:

סא"ל מיכל אמברם שחר - אב"ד

סרן אוריה גרינשטיין - שופטת

סרן אורן חתן - שופט

**בעניין: התובע הצבאי (ע"י ב"כ,** **סגן יעל אלמו)**

**נגד**

**ח/XXX טוראי מ' א' ב' (ע"י ב"כ, סרן אריאל חברון)**

**הכרעת - דין**

על פי הודאתו מורשע הנאשם בשתי עבירות של שימוש בלתי חוקי בנשק, לפי סעיף 85 סיפא לחוק השיפוט הצבאי, התשט"ו- 955, בהתאם לכתב האישום המתוקן ולפרטים הנוספים.

* **ניתנה היום, כ' באדר התש"ף,16/03/2020, והודעה בפומבי ובמעמד הנאשם ובאי כוח הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופט**

גזר - דין

הנאשם הורשע על פי הודאתו בשתי עבירות של שימוש בלתי חוקי בנשק. מכתב האישום המתוקן שהוגש במסגרת הסדר טיעון, עולה כי בשני אירועים שונים שהתרחשו במגורי החיילים בחטמ"ר אפרים, במהלך חודש ינואר 2020, עשה הנאשם שימוש בלתי חוקי בנשק. במסגרת האירוע הראשון, בעת ששהה עם חייל נוסף מהיחידה בחדר המשותף במגורים, בעקבות חילופי דברים ביניהם, אחז בנשק מסוג M-16, כשהוא טעון במחסנית מלאה בכדורים, הניח אותו על שקע כתפו, דרך אותו, הסתכל בין כוונות הנשק, כיוון את קנהו לעבר פלג גופו העליון של החייל ששהה עמו, ממרחק של כשני מטרים והותירו במצב זה במשך מספר שניות, עד אשר אותו חייל ביקש ממנו שיוריד את הנשק. הנאשם עשה זאת, ניגש לקיר החדר, כיוון את הנשק לחלקו העליון של הקיר והוציא את מחסנית התחמושת. אז דרך את הנשק שלוש פעמים, וכדור תחמושת נפלט מבית הבליעה. במסגרת האירוע האחר שבגינו הורשע, במהלך ויכוח שהתפתח בין הנאשם לחייל אחר ששהה בחדר המגורים הסמוך לחדרו, אחז הנאשם בנשקו הטעון במחסנית מלאה כדורים, נכנס לחדר הסמוך, שבו שהו באותה עת שני חיילים וסגר אחריו את הדלת. הוא התקרב לחייל שעמו התווכח, דרך את הנשק וכיוון את קנהו לפלג גופו העליון של אותו חייל, ממרחק של כמטר וחצי. בחלוף מספר שניות לאור בקשת אותו חייל כי הנאשם ירחיק את הנשק, הוריד את קנה הנשק לכיוון רצפת החדר. בהמשך ניגש לקיר החדר, כיוון את הנשק לכיוון חלקו העליון של החדר, הוציא את מחסנית התחמושת, דרך את הנשק וכדור תחמושת נפלט מבית הבליעה של הנשק.

חקירת הנאשם נפתחה בגין מעשים אלה, בעקבות דיווח מפקד על אודות שימוש בלתי חוקי בנשק. בחקירתו הודה הנאשם במעשים. הוא נתון במעצר ממשי, בגין תיק זה, מיום 03/02/2020.

הצדדים הציגו הסדר טיעון החורג מרמת הענישה המקובלת בגין עבירות מסוג זה. עבירות של שימוש בלתי חוקי בנשק, תוך נתינת הדעת לנסיבות ביצוע העבירות שלפנינו, הן חמורות וראויות לענישה משמעותית, לנוכח פוטנציאל הסיכון הרב הטמון בהן. כך, גם במקרה זה, העמיד הנאשם במעשיו את חבריו לשירות הצבאי בסיכון ממשי, פעל בניגוד למצופה ממנו על פי פקודות הצבא ופגע גם בערך המשמעת. בעתירתם המשותפת של הצדדים, נתנו הם דעתם לפוטנציאל הסיכון האמור, אך ביקשו לאזן את הפגיעה בערכים המוגנים ואת פוטנציאל הנזק, עם שורת שיקולי קולה. ראשית, הודגשו מצבו הנפשי ורקעו המשפחתי של הנאשם. מהדוח הסוציאלי שהגישה ההגנה במסגרת הראיות לעונש, עולה תמונת חיים קשה ומורכבת. הדברים לא יפורטו מטעמי צנעת הפרט, די כי יצוין שלפני כשלוש שנים איבד הנאשם את אמו, ונתון זה בצירוף קשיים מבית במישור המשפחתי והכלכלי מאז ילדותו, השליכו על מצבו הנפשי ועל הצורך לתמוך בבני המשפחה (ס1). לאור מצבו הנפשי של הנאשם, הומלץ על התאמת פרופיל בלתי כשיר להמשך שירות צבאי. שנית, הודגשו ההודאה בהזדמנות הראשונה כבר בחקירה, נטילת האחריות והבעת החרטה שהשתקפו גם בדברו האחרון של הנאשם בבית הדין היום. ניתן משקל גם לוויתור ההגנה על טענות ראייתיות שונות ולחיסכון בזמן שיפוטי.

טעמים אלו במקובץ, הביאו אותנו לכלל דעה כי בנסיבותיו הייחודיות של מקרה זה, ניתן לכבד את עתירתם המשותפת של הצדדים ולאמץ את הסדר הטיעון שהוצג, חרף קולתו.

**על הנאשם נגזרים, אפוא, העונשים הבאים:**

1. **ארבעים ושמונה (48) ימי מאסר לריצוי בפועל, שיימנו החל ביום מעצרו.**
2. **עונש מאסר מותנה בן תשעים (90) ימים למשך שנתיים (2), שלא יעבור את העבירה שבה הורשע, ועניינה שימוש בלתי חוקי בנשק.**

1. **זכות ערעור כחוק.**
2. **ניתן היום, כ' באדר התש"ף, 16.03.2020, והודע בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

שופט אב"ד שופט

**העתק נכון מהמקור  
  
ק' בית הדין**

**נערך על ידי: ד.ז.**

**בתאריך: 16/03/2020.**

**חתימת המגיה: כ' ג'.**